Ego Jobertus, dominus Anceii-Franci, omnibus notum facio quod Poncius, domicellus, de Baleci, et Aaliz la Grosse, uxor ejusdem, vendiderunt, pro centum libris Nivern. monete, viris venerabilibus capitulo canonicorum capelle Tornodori, terciam partem tam grosse quam minute decime de Poliaco, exceptis quatuor modiis vini quos fratres de Valle-crescenti habent in tercia parte supradicta; de qua parte idem Poncius et Aaliz, uxor ejusdem prenotati, idem capitulum in mea presentia investiverunt, me ipso, de cujus feodo decima memorata movebat, laudante et concedente. Et si forte, quod absit, dictum capitulum super dicta decima aliquis molestaret, dicti Poncius et Aaliz, uxor ejusdem, tenentur dictam decimam per jus garantire erga omnes capitulo memorato. Et de hujusmodi garantia portanda contra omnes contradictores, preterquam contra comitem Nivernensem, si ratione feodi super hac venditione dictum capitulum molestaret, me fidejussorem constituerunt. In cujus rei testimonium, presentem paginam sigilli mei munimine tradidi roboratam. Actum, anno Domini Mº CCº vicesimo-octavo. Datum Tornodori, pridie kalendas maii.